คาดเงินบาทสัปดาห์หน้ากรอบ30/30.20
กสิกรไทย คาดเงินบาทสัปดาห์แรกต้นปี 54 อยู่ในกรอบ 30.00-30.20 บาท/ดอลลาร์ จับตาเงินเฟ้อ ธ.ค.
31 ธ.ค. 2553

กสิกรไทย คาดเงินบาทสัปดาห์แรกต้นปี 54 อยู่ในกรอบ 30.00-30.20 บาท/ดอลลาร์ จับตาเงินเฟ้อ ธ.ค. 
ศูนย์วิจัยกสิกรไทย คาดการณ์ แนวโน้มความเคลื่อนไหวค่าเงินบาทในสัปดาห์แรกของปี 54(3-7 ม.ค.54)ว่า จะมีการทยอยไหลกลับของสภาพคล่องเข้าสู่ระบบการเงินหลังเทศกาลปีใหม่ โดยอัตราดอกเบี้ยระยะสั้นในตลาดเงินน่าจะยังทรงตัวใกล้ระดับ 2.00% อย่างต่อเนื่อง ส่วนเงินบาทในประเทศอาจเคลื่อนไหวในกรอบประมาณ 30.00-30.20 บาท/ดอลลาร์ฯ
โดยจะต้องจับตาการรายงานอัตราเงินเฟ้อไทยเดือนธ.ค. ตลอดจนทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจที่สำคัญของสหรัฐฯ เช่น ข้อมูลตลาดแรงงาน, ดัชนี ISM ภาคการผลิต/ภาคบริการเดือนธ.ค., ยอดสั่งซื้อของโรงงาน, รายจ่ายด้านการก่อสร้างเดือนพ.ย. และจำนวนผู้ขอรับสวัสดิการว่างงานรายสัปดาห์ รวมถึงรายงานการประชุมนโยบายการเงินเมื่อวันที่ 14 ธ.ค.ของธนาคารกลางสหรัฐฯ 
สำหรับภาพรวมของปี 53 เงินบาทแข็งค่าขึ้นสอดคล้องกับสกุลเงินเอเชียอื่นๆ โดยเงินบาทแข็งค่าประมาณ 10.6% จากระดับปิดสิ้นปี 52 โดยเงินบาทเป็นสกุลเงินที่แข็งค่าอันดับ 3 ของเอเชีย รองจากเงินริงกิตมาเลเซีย (อันดับ 2) และเงินเยนญี่ปุ่น (อันดับ 1)
ทั้งนี้ เงินบาททยอยแข็งค่าเกือบตลอดทั้งปีตามแรงหนุนของกระแสเงินทุนไหลเข้า การอ่อนค่าของเงินดอลลาร์ฯ จากมาตรการผ่อนคลายเชิงปริมาณ (QE 2) และยอดเกินดุลบัญชีเดินสะพัดของไทย โดยเงินบาทแตะระดับแข็งค่าสุดในรอบ 13 ปีที่ 29.45/50 บาท/ดอลลาร์ฯ ในช่วงเดือนพ.ย.ก่อนจะลดช่วงบวกลงเล็กน้อย หลังจากที่สัญญาณเชิงบวกของเศรษฐกิจสหรัฐฯ หนุนเงินดอลลาร์ฯ ให้ฟื้นตัวขึ้นบางส่วน